钦定古今图书集成/明伦汇编/氏族典/第472卷 > 蔡枢
## 钦定古今图书集成/明伦汇编/氏族典/第472卷 > 蔡枢

按《万姓统谱》：枢，字子历，传子。以政和五年同从父伸
登第，历官西京提举学司主管文字。御史常安民在
党籍，人多疏之，枢独事以师礼，提举湖南学事。时殿
中侍御史张所教授潭州，未知名，会所白事，问曰：“时
事如此，度今谁可任国事者？”所举刘安世。枢瞿然曰：
“自崇、观来，禁锢元祐之学，文字言语稍涉疑似者，必
寘之法。子为教官，乃敢伸公论若是耶？”即荐所，后果
知名。年四十五，丐致仕，榜所居堂曰“世隐。”宣和末，兴
燕云之师，主兵者欲引枢为谋议官，枢以书止之。累
官朝散郎，守职方员外郎、朝请大夫。子𬱖，孙师言、敷
言，皆登第。